NFC 15 ปีที่รอคอย.!?
15 ปีแห่งการรอคอย การกลับมาของหุ้นบริษัท เอ็นเอฟซี จำกัด (มหาชน) หรือ NFC ถือเป็นการปลดล็อกพันธนาการผู้ถือหุ้นเดิม และเปิดโอกาสทางเลือกให้นักลงทุนใหม่ ด้วยเงื่อนไขของปัจจัยพื้นฐานที่แตกต่างจากอดีตเมื่อ 15 ปีก่อนไปอย่างสิ้นเชิง..!! นั่นหมายถึงสลัดทิ้ง “ธุรกิจขายปุ๋ย” มาเป็นธุรกิจเทรดดิ้งเคมีภัณฑ์ และกำลังพลิกโฉมสู่ธุรกิจผู้ให้บริการด้านโลจิสติกส์ อันเป็นเรือธงสำคัญของ NFC ในอนาคต บนที่ดินผืนใหญ่ 541 ไร่ ในนิคมอุตสาหกรรมมาบตาพุด..!?
15 มิ.ย. 2561

แฉทุกวันทันเกมหุ้น
15 ปีแห่งการรอคอย การกลับมาของหุ้นบริษัท เอ็นเอฟซี จำกัด (มหาชน) หรือ NFC ถือเป็นการปลดล็อกพันธนาการผู้ถือหุ้นเดิม และเปิดโอกาสทางเลือกให้นักลงทุนใหม่ ด้วยเงื่อนไขของปัจจัยพื้นฐานที่แตกต่างจากอดีตเมื่อ 15 ปีก่อนไปอย่างสิ้นเชิง..!! นั่นหมายถึงสลัดทิ้ง “ธุรกิจขายปุ๋ย” มาเป็นธุรกิจเทรดดิ้งเคมีภัณฑ์ และกำลังพลิกโฉมสู่ธุรกิจผู้ให้บริการด้านโลจิสติกส์ อันเป็นเรือธงสำคัญของ NFC ในอนาคต บนที่ดินผืนใหญ่ 541 ไร่ ในนิคมอุตสาหกรรมมาบตาพุด..!?
การกลับเข้ามาซื้อขาย (Resume Trade) หุ้น NFC วันนี้ (15 มิ.ย.) ต้องพิสูจน์ตัวเองว่า บรรดาขาใหญ่และผู้ถือหุ้นเดิมจะพาเหรดเทกระจาดสาดหุ้นหรือปล่อยของกันตั้งแต่วันแรกหรือไม่..!? ด้วยภาพจำในปรากฏการณ์ “เกมตีหัวเข้าบ้าน” ของหลายต่อหลายหุ้นช่วงที่ผ่านมา
ว่ากันว่า NFC มีการตัดวงจร “ขาใหญ่ขายทิ้ง” ผ่านสัมพันธภาพระหว่าง “ณัฐภพ รัตนสุวรรณทวี” ประธานเจ้าหน้าที่บริหาร NFC และ“วิชัย ทองแตง” เจ้าของฉายา “ทนายนักช้อป” ที่ถูกเหน็บแนมกันว่า “เล่นหุ้นจนแทบลืมวิชาว่าความ” ไปหมดแล้ว
โดย “ณัฐภพ” มีการเจรจาซื้อหุ้น NFC ที่อยู่ในมือ “วิชัย ทองแตง” คืนทั้งหมด 25.6 ล้านหุ้น ราคาหุ้นละ 11.72 บาท เป็นเงินกว่า 300 ล้านบาท เป็นที่เรียบร้อยแล้ว ทำให้ “ณัฐภพ” ถือหุ้นเพิ่มเป็น 58.19% เพื่อสลัดภาพความขัดแย้งในอดีตและปลดพันธนาการและลดความเสี่ยงแรงขายหุ้นก้อนโตจากขาใหญ่นั่นเอง..!?
ผลการดำเนินงาน 3 ปีที่ผ่านมา ปี 2558 มีกำไรสุทธิ 80.37 ล้านบาท ปี 2559 มีกำไรสุทธิ 397.00 ล้านบาท ปี 2560 มีกำไรสุทธิ 214.69 ล้านบาท และไตรมาส 1/2561 มีกำไรสุทธิ 26.21 ล้านบาท ขณะที่อัตรากำไรขั้นต้น (Gross Profit Margin)ปี 2558 อยู่ที่  21.52% ปี 2559 อยู่ที่ 26.31% ปี 2560 อยู่ที่ 26.11% และไตรมาส 1/2561 อยู่ที่ 23.45%
มีการเปลี่ยนแปลงโครงสร้างทุน ด้วยการเพิ่มราคาพาร์จาก 0.50 บาท มาเป็น 1.25 บาท ทำให้จำนวนหุ้นลดลงเหลือ 1,087.83 ล้านหุ้น จากเดิม 2,719.58 ล้านหุ้น และลดทุนจดทะเบียนเป็น 815.87 ล้านบาท จากทุนจดทะเบียนเดิม 1,359.79 ล้านบาท ด้วยการลดพาร์จาก 1.25 บาท มาเป็น 0.75 บาท เพื่อล้างขาดทุนสะสม
ที่น่าสนใจหุ้น NFC ถือเป็นหุ้น Resume Trade ที่ไม่มีตัวเลขขาดทุนสะสม โดยปัจจุบันมีกำไรสะสม 243 ล้านบาท อัตราส่วนหนี้สินต่อทุนแทบเป็นศูนย์ หรือ D/E อยู่ที่ 0.21 เท่า มีกระแสเงินสดในมือ 400 ล้านบาท จึงเป็นตัวช่วยสำคัญต่อการขยายธุรกิจเพื่อการเติบโตต่อไปได้
วันนี้ (15 มิ.ย.) ต้องมาพิสูจน์กันล่ะว่า หุ้น NFC ความขลังได้มากน้อยเพียงใด เพราะราคาหุ้น NFC ที่ซื้อขายครั้งสุดท้ายเมื่อ 15 ปีที่แล้ว อาจไม่สะท้อนมูลค่าแท้จริงในปัจจุบัน ที่สำคัญไม่มีกรอบราคา (Ceiling หรือ Floor) ทุกอย่างอยู่ที่นักลงทุนต้องตัดสินใจกันเอง…!??
…อิ อิ อิ…
 
ข้อมูลทางการเงิน บริษัท เอ็นเอฟซี จำกัด (มหาชน) หรือ NFC
ที่มา : ตลาดหลักทรัพย์แห่งประเทศไทย (ตลท.)